**Blue & grey** (בעברית: **כחול ואפור**) הוא שיר של להקת הבנים הדרום-קוריאנית BTS, שפורסם ב-20 בנובמבר 2020 באלבום האולפן *Be*.

כתיבה והפקה
-----------

"Blue & grey" נכתב על ידי חברי הלהקה V, שוגה, RM וג'יי-הופ במשותף עם אמנים נוספים, והופק על ידי V, פארק ג'י-סו, היס נויז ואחרים. השיר נועד להיכלל במיקסטייפ הסולו של V, אך לבסוף נכלל באלבום האולפן החמישי של הלהקה בשפה הקוריאנית, *Be*. 

מבחינה לירית, השיר עוסק בהתמודדות עם דיכאון ובדידות כתוצאה ממגיפה. V סיפר שהשיר מבטא את "העצב והדיכאון שבדרך כלל מתבטאים בכחול ואפור".

קרדיטים
-------

* BTS – שירה ראשית
* V – כתיבת שירים, הפקה
* פארק ג'י-סו - כתיבת שירים, הפקה, גיטרה, פסנתר, כלי מיתר, קלרינט, תופים
* היס נויז - כתיבת שירים, הפקה, תופים, עריכה דיגיטלית
* לוי – כתיבת שירים, הפקה
* RM – כתיבת שירים, עיבוד ראפ, הקלטה
* שוגה – כתיבת שירים, עיבוד ראפ, הקלטה
* ג'יי-הופ – כתיבת שירים, עיבוד ראפ, הקלטה
* מטאפור - כתיבת שירים
* פידוג – עיבוד ווקאלי, הקלטה
* יאנג גא - מיקסינג

ביקורת וניתוח
-------------

אוגוסט בראון מה"לוס אנג'לס טיימס" כתב ש-"Blue & grey" הוא "אחד משירי המופת של עידן ה'פנדמיק-פופ'" של מגפת הקורונה, ותיאר אותו כשיר "מלא הרמוניה, אך לא שחצני או משתלט". באתר NBC תואר "Blue & grey" כשיר פגיע, ש"חוקר את הצד האפל יותר של בדידות וכליאה".

קייט מון ממגזין "טיים" טענה ש-"Blue & grey" הוא השיר הכי גולמי מבחינה רגשית באלבום. ראיסה ברונר תיארה את השיר כבלדה רכה, פואטית ומופנמת, ושיבחה את האופן שבו הראפרים ג'יי-הופ ושוגה ויסתו את הראפ שלהם כך שיתאים לאופי האיטי והעדין של השיר.

במגזין המוזיקה הבריטי "NME" כתבה ריאן דאלי כי "Blue & grey" הוא השיר ה"מזעזע" ביותר באלבום. לדבריה, השיר מתאר אי נוחות וקדרות באופן "פגיע באופן מוחץ"; קולותיהם של V ושל ג'ימין "נוטפים רגש נואש", אך לקראת סוף השיר רומז ג'ין שיש אור בקצה המנהרה, במילים "אם, בעתיד הרחוק, אהיה מסוגל לחייך / אגיד לך שעשיתי זאת". אמה סאלטה מ-MTV כתבה שהשילוב של קולות חברי הלהקה, ובפרט קולותיהם של V ושל ג'ימין, עם צלילי הגיטרה האקוסטית, "יעלה למאזינים דמעות בעיניים". לדבריה, השיר מעודד הבעת רגשות בכנות ובפתיחות.

לניקה קרוז מ"האטלנטיק" תיארה את "Blue & grey" כ"שיר ערש בצבע חצות" שמשקף את הקדרות ואי-הנוחות של חיים בסגר. לדבריה, שילוב השיר עם השירים בעלי האווירה האופטימית יותר באלבום מדגים את היכולת של BTS לשלוט במגוון סגנונות.

אג'ה רומנו מאתר Vox (אנ') כתבה שהשיר הוא "בלדה שופעת" הדומה לווידוי. לדבריה, "השירה המהממת של BTS" היא המקבילה המלודית לתחושת ASMR; שורת הפתיחה האווירירית של V וג'ונגקוק, ולאחר מכן הראפ הנינוח של ג'יי-הופ ושוגה, "מרגישים כמו מישהו שלוחש לך על הכרית שלך" - תחושה מרגיעה שלדבריה משותפת לכל בלדות הסולו של V. לאחר מכן, הטנור העליז של ג'ימין הופך אותו ל"חבר החביב ושומר הסוד" של המאזינים. רומנו כתבה שהשיר הוא דוגמה למקצוענות של BTS ביצירת אינטימיות בין האמן למאזין, וליישום המיומנות הזו ליצירת "פופ מנחם".

הצלחה מסחרית
------------

בשבוע הראשון לפרסומו נמכר השיר ביותר מ-69,000 יחידות בארצות הברית, וכך הפך לשיר השני הנמכר ביותר בארצות הברית באותו שבוע - שני רק לסינגל המוביל של האלבום, "Life goes on". באופן גלובלי היה "Blue & grey" השיר הנמכר ביותר באותו שבוע.

מיקומי שיא
----------

| 
‏‏‏  **מצעדים ודירוגים (2020)** |
| --- |
| מדינה | מצעד | מיקום שיא |
|  עולמי | בילבורד גלובל 200 | 2 |
| מצעד שירי העולם הדיגיטליים | 2 |
|  אירלנד | מצעד הסינגלים האירי | 76 |
|  ארצות הברית | בילבורד הוט 100 | 13 |
|  בריטניה | מצעד הסינגלים הבריטי | 66 |
| מצעדי הסינגלים והאלבומים העצמאיים הבריטיים | 9 |
|  הונגריה | Rádiós Top 40 | 2 |
|  יפן | יפן הוט 100 | 52 |
|  ליטא | AGATA | 49 |
|  מלזיה | Malaysia Top 30 | 3 |
|  ניו זילנד | המצעד הניו זילנדי הרשמי | 7 |
|  סינגפור | RIAS | 5 |
|  קוריאה הדרומית | Circle Chart | 24 |
|  קנדה | קנדה הוט 100 | 64 |

| 
‏‏‏  **מצעדי סוף שנה (2020)** |
| --- |
| מדינה | מצעד | מיקום שיא |
|  הונגריה | Rádiós Top 40 | 91 |

נתוני מכירות
------------

| מקום | תארים | מכירות |
| --- | --- | --- |
| סטרימינג |
| יפן (RIAJ) | כסף | 30,000,000 † |
| † הזרמת מדיה בלבד |

קישורים חיצוניים
----------------

הערות שוליים
------------

1. 1 2 3  Lenika Cruz, BTS’s 'Life Goes On' Did the Impossible, האטלנטיק, ‏1 בדצמבר 2020
2. 1 2  Aja Romano, Review: BTS’s Be is sublime comfort pop for the soul in lockdown, Vox, ‏21 בנובמבר 2020
3. 1 2  Raisa Bruner וKat Moon, Breaking Down Every Track on BTS' New Album Be, Time, ‏20 בנובמבר 2020
4. ↑  August Brown, BTS' "Be" longs for better times, then dances through tears - Los Angeles Times, Los Angeles Times, ‏21 בנובמבר 2020
5. ↑  Lexi Lane, BTS's new album 'BE' is filled with hope — and reasons to dance again, NBC News, ‏21 בנובמבר 2020
6. ↑  BTS – ‘BE (Deluxe Edition)’ review: a sensitive document of pandemic life, NME, ‏20 בנובמבר 2020
7. ↑  MTV, BTS's 'Be' Has A Song For Every Mood, MTV, ‏20 בנובמבר 2020